Anders Fogh Rasmussen (V), 2005-01-12:
Vi har jo efterhånden drøftet Irak og terrorisme adskillige gange, og jeg har svaret på mange spørgsmål både mundtligt og skriftligt.
Lad mig starte med at slå en ting fast: Den militære aktion i marts 2003 var ikke begrundet i kampen mod terrorisme.
Regeringen støttede den militære aktion mod Irak på grund af landets manglende samarbejde med FN.
Den centrale begrundelse var, at Saddam Hussein ikke ville benytte sig af den sidste chance, som et enigt Sikkerhedsråd havde givet ham, til at samarbejde øjeblikkeligt, aktivt og betingelsesløst med FN.
Det har vi drøftet mange gange før her i salen.
Irak er i gang med at omskabe sig fra et diktatur til et frit og moderne demokrati.
Den politiske proces er fastlagt i Sikkerhedsrådets resolution 1546, en proces, der bliver støttet af hele det internationale samfund.
Næste milepæl er afholdelsen af valg.
Det vil ske om 18 dage, og det er i sig selv en kæmpe bedrift, at Irak mindre end > 2 år efter Saddam Husseins fald er i stand til at afholde valg.
Det største problem, vi står over for, er sikkerhedssituationen i Irak.
Det er en situation, der giver anledning til dyb bekymring, og det skyldes ikke mindst de forfærdelige anslag fra terrorister, som ikke ønsker et frit og demokratisk Irak.
Terroristerne, hvad enten det er elementer fra Saddam Husseins faldne regime eller elementer forbundet med Al-Qaeda, skyr ingen midler.
De bruger bilbomber, civile bliver angrebet, nødhjælpsarbejdere bliver kidnappet og henrettet, nogle af dem er formodentlig blevet henrettet i de torturkamre, som koalitionsstyrkerne har fundet i Falluja, ja, selv neutrale organisationer som FN og Røde Kors bliver angrebet.
Det er klart, at disse anslag har vanskeliggjort den politiske proces og har vanskeliggjort genopbygningen.
De har også besværliggjort forberedelsen og gennemførelsen af valget, men valget skal holdes, processen er i gang.
Regeringens strategi for bekæmpelse af terrorisme er klar.
Den er udførligt beskrevet i regeringens redegørelse om indsatsen mod terrorisme fra juni 2004.
Her fremgår de tre overordnede målsætninger for vor nationale og internationale indsats: For det første bliver der sat ind over for terrorisme her og nu.
Vi skal bekæmpe konkrete terM039S33213397subh.fm Page 3322 Monday, February 14, 2005 12:24 PM rornetværk og -grupper, herunder ved at afskære finansieringen af deres aktiviteter og ved at hindre deres adgang til masseødelæggelsesvåben.
Samtidig skal vi for det andet gennem en langsigtet indsats modvirke terrorismens grundlæggende årsager, herunder gennem konfliktforebyggelse og gennem udviklingsbistand.
Endelig skal vi for det tredje i Danmark sikre et robust beredskab med fokus på beskyttelse af borgere og vitale samfundsinteresser mod terrorangreb.
Vores samlede tilgang af kort- og langsigtede indsatser afspejler, at terrortruslen er sammensat, og at den er kompleks.
Regeringens indsatser mod terrorisme omfatter derfor en bred vifte af tiltag: Diplomatiske indsatser, politi- og efterretningsvirksomhed, kontrol med pengestrømme, grænsekontrol, udviklingsbistand, krisestyring og beskyttelse af civilbefolkningen.
Samtidig skal vi hindre spredning af masseødelæggelsesvåben til terrorister.
Hvis terrorister nemlig får adgang til masseødelæggelsesvåben vil det mangedoble truslen og konsekvenserne af et terrorangreb.
Vor tids terrorister agerer på tværs af grænser, og derfor er det internationale samarbejde så vigtigt.
For Danmarks vedkommende foregår det internationale samarbejde først og fremmest inden for FN og EU.
Med Danmarks indtræden i Sikkerhedsrådet vil vi i de kommende 2 år spille en særlig aktiv rolle i den globale indsats mod terrorisme.
Jeg tror, man kan sige, at der er store forventninger til vores indsats, og det er forventninger, som regeringen har til hensigt at indfri.
Med den internationale terrorisme står vi over for en trussel, der vil kræve en håndfast, målrettet og langvarig national og international indsats.
I kampen mod terror vil vi også opleve tilbageslag, men der er ikke noget alternativ til at fortsætte kampen.
Vi vil beskytte vores værdier.
I dagens globaliserede verden kræver det en aktiv indsats, både hjemme og ude.
Truslen om terror må ikke afholde os fra at kæmpe for vore værdier.
Vi skal ikke vige, vi skal værne om vor frihed og vort demokrati.